钦定古今图书集成/明伦汇编/交谊典/第081卷 > 性理会通 > 《恶曲》前人
## 钦定古今图书集成/明伦汇编/交谊典/第081卷 > 性理会通 > 《恶曲》前人

元子时与邻里会，曲全当时之欢，以顺长老之意。归
泉上，叔盈问曰：“向夫子曲全其欢，道然也，苟为尔乎？”
元子曰：“叔盈视吾，曲其心以徇财利，曲其行以希名
位，当过吾，吾苟全一欢于邻里，无恶然可也。”东邑有
全道之士，闻元子对，叔盈恐曰：“吾闻元次山约其门
人曰：‘无恶我之小曲’，真惛鄙恶辞也。吾辈全直三十
年，未尝曲气以转声，曲辞以达意，曲步以便往，曲视
以回目，犹患于古人。古人有恶曲者，不曲臂以取物不曲膝以便坐，见天下有曲于君、曲于民、曲于鬼神
者，往劫而死之。”今元次山苟曲言貌，强全一欢，以为
不亵其直慁哉？若能苟曲于邻里，强全一欢，岂不能
苟曲于乡县以全言行？能苟曲于乡县，岂不能苟曲
于邦国以彰名誉？能苟曲于邦国，岂不能苟曲于天
下以扬德义？若言行名誉，德义偕显，岂有锺鼎不入
门，权位不在己乎？呜呼！曲为之小为大之渐，曲为之
也，有何不可！奸邪凶恶，其〈音由〉乎！元子闻之《颂》曰：“吾
以颜貌，曲全一欢，君子之恶，我如此尢，有过于此者，
何以自免？”